b"\n_START_ARTICLE_\nAntigone av Epirus\n_START_SECTION_\nBakgrunn\n_START_PARAGRAPH_\nAntigone var datter og andre barn av adelskvinnen Berenike med hennes f\xc3\xb8rste ektemann Filip. Hun hadde en eldre bror ved navn Magas og en yngre s\xc3\xb8ster kalt Theoxena._NEWLINE_Hennes far Filip var s\xc3\xb8nn av Amyntas med en ukjent mor. Basert p\xc3\xa5 hentydninger fra den antikke historikeren Plutark hadde hennes far v\xc3\xa6rt gift tidligere og hadde barn, inkludert d\xc3\xb8tre. Han tjenestegjorde som offiser i h\xc3\xa6ren til Aleksander den store og det er kjent at han ledet en divisjon av falanksen i Aleksanders kriger._NEWLINE_Hennes mor Berenike var en adelskvinne fra Eordaia i Makedonia. Hun var datter av adelsmannen Magas, som lite eller ingenting er kjent om, og adelskvinnen Antigone. Berenikes mor var niese av den mektige makedonske regenten Antipatros, og var en fjern slektning av argeadedynastiet, kongeslekten i Makedonia._NEWLINE_Rundt 318 f.Kr. d\xc3\xb8de hennes far Filip av naturlige \xc3\xa5rsaker. Etter hans d\xc3\xb8d reiste Berenike sammen med sine barn til Egypt hvor de ble en del av f\xc3\xb8lget til Berenikes tremenning p\xc3\xa5 morssiden, Eurydike, som var gift med Egypts konge og farao, Ptolemaios I Soter, og den f\xc3\xb8rste greker p\xc3\xa5 Egypt trone og grunnlegger av ptolemeerdynastiet. Allerede \xc3\xa5ret etter var Ptolemaios blitt forelsket i Berenike og skilte seg fra Eurydike for \xc3\xa5 kunne gifte seg med henne. Med sitt ekteskap med Ptolemaios, ble Berenike dronning av Egypt og mor til ptolemeerdynastiet. Hun f\xc3\xb8dte Arsinoe II, Filotera, og tronarvingen Ptolemaios II Filadelfos, alle halvs\xc3\xb8sken til Antigone.\n_START_SECTION_\nPyrrhos\n_START_PARAGRAPH_\nI \xc3\xa5r 300 eller 299 f.Kr. ble Pyrrhos av Epirus sendt som gissel til Egypt som en del av en fredsavtale mellom Demetrios I Poliorketes og Ptolemaios I Soter. Det ble en kortvarig enighet mellom de to herskerne. Pyrrhos var en ung mann p\xc3\xa5 rundt tyve \xc3\xa5r da han ankom Ptolemaios' hovedstad Alexandria. Det synes som om den egyptiske monarken likte ham. Pyrrhos var \xc3\xa5penbart tapper ung mann som beviste sin styrke og mot p\xc3\xa5 kongelige jaktselskap og andre \xc3\xb8velser. I 299 eller 298 f.Kr. s\xc3\xb8rget Ptolemaios for at han ble gift med Antigone. For dem begge var dette deres f\xc3\xb8rste ekteskap._NEWLINE_Med hjelp av Antigone fikk Pyrrhos en fl\xc3\xa5te med skip, leiesoldater og penger fra Ptolemaios. han satte seil med Antigone til sitt konged\xc3\xb8mme Epirus. I hans frav\xc3\xa6r hadde innbyggerne invitert Neoptolemos II til \xc3\xa5 v\xc3\xa6re konge. Pyrrhos erkl\xc3\xa6rte at han var forn\xc3\xb8yd med \xc3\xa5 dele makten med ham, de var tross alt slektninger, men ikke lenge etter fikk Pyrrhos sin medkonge Neoptolemos drept i et gjestebud, og klarte \xc3\xa5 overbevise innbyggerne i Epirus at Neoptolemos hadde b\xc3\xa5de v\xc3\xa6rt illojal og trol\xc3\xb8s. Han ble da enekonge og Antigone ble hans dronning.\n_START_SECTION_\nDronning av Epirus\n_START_PARAGRAPH_\nLite er kjent om Antigones forhold til Pyrrhos og hennes styre som dronning av Epirus. Hun f\xc3\xb8dte ham to barn: en datter som ble kalt for Olympias (samme navnet som moren til Aleksander den store) og en s\xc3\xb8nn ved navn Ptolemaios, \xc3\xa5penbart oppkalt etter hans velgj\xc3\xb8rer Ptolemaios I Soter. Antagelig d\xc3\xb8de Antigone i barsel, for det synes som om hun d\xc3\xb8de det samme \xc3\xa5ret som hennes s\xc3\xb8nn ble f\xc3\xb8dt._NEWLINE_Som en posthum \xc3\xa6re til sin f\xc3\xb8rste hustru (han giftet seg gjentatte ganger etterp\xc3\xa5), grunnla Pyrrhos en koloni kalt for Antigonia (lokalisert i dagens Gjirokast\xc3\xabr i s\xc3\xb8rlige Albania), oppkalt etter henne. Kolonien ble kjent for medaljer som bar hennes navn. De utmerket seg med en obelisk innenfor en krone med ef\xc3\xb8yblader og en stilk druer og bar inskripsjonen \xce\x91\xce\x9d\xce\xa4\xce\x99\xce\x93\xce\x9f\xce\x9d\xce\x95\xce\xa9\xce\x9d."